﻿ रिलायंस जियो के IPO की खबरें अफवाह: रिलायंस | Tech News in Hindi
Updated Dec 13, 2017 | 13:25 IST | टाइम्स नाउ ब्यूरो
रिलायंस इंडस्ट्रीज के प्रवक्ता ने कहा कि जियो के IPO की खबर अटकल है।
रिलायंस ने अब तक जियो में करीब 2 लाख करोड़ रुपए का निवेश कर दिया है।
मुंबई: रिलायंस इंडस्ट्रीज में जियो के आईपीओ की खबरों को अफवाह बताया है। कंपनी के मुताबिक ये अटकलबाजी है। कंपनी के अधिकारियों और इन्वेस्टमेंट बैंकर्स ने ऐसी किसी संभावना से इंकार किया है। मंगलवार को ब्लूमबर्ग एजेंसी ने खबर दी थी कि रिलायंस इंडस्ट्रीज टेलीकॉम कंपनी जियो का IPO ला सकती है। जियो को आईपीओ के लिए तैयार करने के लिए अंदरुनी बातचीत चल रही है।
रिलायंस के पास पर्याप्त पूंजी
कंपनी के प्रवक्ता ने कहा कि 'ये खबर अटकल है हम कंपनी की नीतियों के चलते मीडिया की रिपोर्ट और अफवाह पर कमेंट नहीं करते हैं।' कंपनी के आला अधिकारियों ने भी कहा कि फिलहाल जियो की लिस्टिंग की योजना नहीं है। कंपनी के पास कर्ज चुकाने और भविष्य के विस्तार के लिए पर्याप्त रकम है। कई इन्वेस्टमेंट बैंकरों ने भी इस खबर को अफवाह बताया है।
जियो में 2 लाख करोड़ का निवेश
रिलायंस ने अब तक जियो में करीब 2 लाख करोड़ रुपए का निवेश कर दिया है। कपंनी की 12 करोड़ से ज्यादा ग्राहक हैं। इसमें पूरी हिस्सेदारी मुकेश अंबानी की है। 30 सितंबर को खत्म हुई तिमाही में कपंनी को 271 करोड़ रुपए का नुकसान हुआ था। मुकेश अंबानी की नेटवर्थ 2.58 लाख करोड़ रुपए है। इस साल रिलायंस के शेयरों में 70 फीसदी की तेजी आई है।